- წინ წავიდოდი, სამხატვრო აკადემიას დავამთავრებდი და მეტს მივაღწევდი. შესაძლოა, რწმენაში ასე გაძლიერებული არ ვყოფილიყავი. ჩემმა მოძღვარმა, მამებმა, მრევლმა შემიწყო ხელი, რომ ცხოვრება თავიდან დამეწყო. თავიდან ფულსაც მჩუქნიდნენ ეკლესიაში მისულს უცხო ადამიანები, რომლებსაც მხოლოდ სახეზე ვცნობდი. ეს ძალიან დიდი მხარდაჭერა იყო. ახლა ჩემი საქმე მაქვს. მადლობა ღმერთს, ბევრი ტაძრის აშენებაში მიმიღია მონაწილეობა. ახლაც ტაძარს ვაშენებთ აღმაშენებლის ხეივანში. როგორც ნიკორწმინდა, ისეთი დიდია და იქ ჩუქურთმებს ვაკეთებ. სამუშაო მაქვს, შეკვეთებიც არის, მადლობა უფალს. ახლა ვის სახლშიც ვარ, ის ადამიანი საბურთალოზე ცხოვრობს და თავისი სახლი დამითმო. აქ ვარ ჩემს ოჯახთან ერთად. მრევლმა მიწაც მაჩუქა სოფელ დიღომში და ვფიქრობ, სენაკში ჩემს სახლს გავყიდი და იმ ფულით დავიწყებ ამ მიწაზე მშენებლობას. ახლა გახარებული ვარ, კონკურსში მივიღე მონაწილეობა, გავიმარჯვე და დანადგარი მომცეს. მცირე მეწარმე გახლავართ და ეს დანადგარი გამიიოლებს მუშაობას, მეტი შემოსავალიც მექნება. ძალიან მინდა ჩარხიც. იმედი მაქვს, ახალ პროექტში მონაწილეობის შემდეგ ჩარხსაც შევიძენ და ჩემი შრომით ბევრ ღირებულს შევქმნი.